text: Никола Карастоянов: До ноември мачовете на Локо в "А" група ще са контроли за Европа | Народно дело
  Никола Карастоянов: До ноември мачовете на Локо в "А" група ще са контроли за Европа
  Отборът гони титла, купа и класиране за четвърти кръг в "Чалъндж Къп"
  Всички мачове на хандбалния Локомотив в "А" група до ноември ще са контроли на отбора за участието му в "Чалъндж Къп". Това обяви за "Народно дело Седмицата" наставникът Никола Карастоянов, който води отбора в тандем с играещия му помощник Иван Иванов-Змея.
  Вчера Локо очаквано тръгна с рутинна победа срещу Локомотив (ГО) в среща от първия кръг на новото държавно първенство в зала "Владислав".
  "Знаете, че на 21 и 22 ноември приемаме английския Кеймбридж в срещи от третия кръг на "Чалъндж Къп". Дотогава всички наши мачове в "А" група за мен ще са контроли за участието ни в Европа", обяви Карастоянов.
  Предвид това, че шампионът Фрегата и варненският Спартак ще играят с юноши в "А" група, Локомотив е сочен от специалистите за фаворит №1 за титлата. Основен негов конкурент ще е Добруджа.
  "Нормално е, след като сработихме тима през последните 2-3 години, да си поставим най-високите цели. През новия сезон искаме да станем шампиони, да спечелим за трети път поред купата на България и да стигнем най-малко до четвъртия кръг в "Чалъндж Къп", което означава да елиминираме Кеймбридж", допълни Карастоянов.
  Пенко Златев
  Спартак не бива да пропуска никой у дома
  Макар че ще играе само с юноши, през новия сезон в елита хандбалният Спартак не трябва да пропуска никой у дома. Това заяви за "Народно дело Седмицата" Пенко Златев.
  "Имаме двама студенти от Бургас, всички други са наши юноши. По-опитен е само вратарят Исмет Хаджиев. Но щом целта ни е влизане в четворката, липсата на рутина няма да е оправдание. У дома трябва да бием наред, а навън да вземем мачовете срещу отборите от нашата черга. За титлата мисля, че ще се борят Локомотив и Добруджа, но за другите две места в топ 4 конкуренцията ще е жестока", допълни Златев. Последният все пак очаква трудно начало за неговите подопечни, тъй като имали малко време за подготовка, а отделно съставът им не е сработен.
  В новото държавно първенство по хандбал за мъже ще участват 10 тима – Локомотив, Спартак, Фрегата (Бургас), Добруджа (Добрич),
  НСА (София), Левски (град Левски), Осъм (Ловеч) и Локомотив (ГО), и новите членове на елита Пирин (Гоце Делчев) и Габрово. В последния момент от групата бе изваден Левски (София) заради неплатени глоби от миналия сезон.
  "Баските" уредиха контроли с шампиона
  Волейболистите на Черно море БАСК ще изиграят престижни контроли с шампиона Добруджа по време на подготовката си за новия сезон в Суперлигата.
  "Днес ще се срещнем с ръководството на добричлии, за да решим кога да са проверките. Първо ще им гостуваме ние, а после те ще върнат визитата", заяви за "Народно дело Седмицата" наставникът Юли Тупанков. Другите сериозни спаринги на варненци ще са по време на Черноморските игри от 7 до 9 октомври, когато ще излязат срещу съперници от Балканите в зала "Христо Борисов".
  Тупанков призна още, че брои селекцията за затворена, макар че си остави вратичка за още едно-две попълнения.
  До този момент "баските" привлякоха диагоналът Норман Недков и центъра Милен Михайлов, който е играл в Арда, Гърция и за последно в Пирин (Благоевград), и запазиха състава си от миналия сезон.
  "В Суперлигата ще разчитам на 18 състезатели, сред които има и момчета от старшата възраст. Няма да тръгваме с нагласа да останем в групата. Целта ни ще бъде да показваме добър волейбол и да се класираме колкото се може по-нагоре", допълни Тупанков.
  Жребият за програмата в Суперлигата ще се тегли утре.
  Таланти на Боил с медали от световно по кикбокс
  Четирима състезатели на варненския клуб Боил взеха медали на световното първенство по кикбокс за кадети до 19-годишна възраст в Дъблин, Ирландия. В проявата участваха 1716 спортисти от 47 държави във всички стилове. Националния отбор на България се представи с 13 кикбоксьори на ринг и 24 на татами. Част от националния отбор в рингови стилове бяха шестима състезатели на СКБИ Боил, а треньори на националния отбор са Красимир Кирилов от Боил на рингови дисциплини и Иван Георгиев – на татами дисциплини.
  Четиримата състезатели на Боил, които взеха отличия, са ученици в Спортно училище "Георги Бенковски" – Теодор Христов, сребърен медал, кат. 60 кг , стил лоу кик, Радослав Костов – бронзов медал, кат. 67 кг, стил лоу кик, Християн Кънчев – бронзов медал, кат. 51 кг, стил лоу кик, и Крисдтиян Йорданов – бронзов медал, кат. 51 кг, стил лоу кик.